ՀԱՍՏԱՏՎԱԾ Է

Եվրասիական տնտեսական հանձնաժողովի կոլեգիայի
2017 թվականի նոյեմբերի 21-ի
թիվ 160 որոշմամբ

**ՀԻՄՆԱԴՐՈՒՅԹ**

գյուղատնտեսությանը տրամադրվող պետական աջակցության բնագավառում Եվրասիական տնտեսական միության անդամ պետությունների
օրենսդրության դիտանցում և համեմատական-իրավական վերլուծություն անցկացնելու վերաբերյալ

I. Ընդհանուր դրույթներ

1. Սույն հիմնադրույթով սահմանվում է գյուղատնտեսությանը տրամադրվող պետական աջակցության բնագավառում Եվրասիական տնտեսական միության անդամ պետությունների օրենսդրության դիտանցում և համեմատական-իրավական վերլուծություն (այսուհետ համապատասխանաբար՝ Միություն, անդամ պետություններ, դիտանցում, համեմատական–իրավական վերլուծություն) անցկացնելու կարգը։

2. Դիտանցումը և համեմատական-իրավական վերլուծությունը Եվրասիական տնտեսական հանձնաժողովի (այսուհետ՝ Հանձնաժողով) կողմից անցկացվում են մշտական հիմունքներով՝ «Եվրասիական տնտեսական միության մասին» 2014 թվականի մայիսի 29-ի պայմանագրի (այսուհետ՝ Պայմանագիր) 95-րդ հոդվածի 7-րդ կետի 7-րդ ենթակետին համապատասխան։

3. Դիտանցման և համեմատական-իրավական վերլուծության անցկացման նպատակն է ապահովել գյուղատնտեսությանը տրամադրվող պետական աջակցության նորմատիվ իրավական կարգավորման՝ Միության շրջանակներում ստանձնած պարտավորությունների կատարումն անդամ պետությունների կողմից։

4. Սույն հիմնադրույթում օգտագործվող հասկացությունները կիրառվում են Պայմանագրով սահմանված իմաստներով։

II. Դիտանցում և համեմատական-իրավական վերլուծություն
անցկացնելու կարգը

5. Դիտանցում և համեմատական-իրավական վերլուծություն անցկացնելիս Հանձնաժողովն իրականացնում է՝

ա) նորմատիվ իրավական այն ակտերի վերաբերյալ տեղեկատվության հավաքում և վերլուծություն, որոնց համապատասխան անդամ պետությունները գյուղատնտեսությանը պետական աջակցություն են տրամադրում.

բ) գյուղատնտեսությանը տրամադրվող պետական աջակցության ոլորտում անդամ պետությունների օրենսդրության և Պայմանագրի համապատասխան դրույթների համեմատական-իրավական վերլուծություն՝ Միության շրջանակներում պարտավորություններին անդամ պետությունների օրենսդրության համապատասխանության մասով.

գ) երրորդ երկրների՝ գյուղատնտեսությանը տրամադրվող պետական աջակցության նորմատիվ իրավական կարգավորման փորձի վերլուծություն, ներառյալ՝ Առևտրի համաշխարհային կազմակերպության (ԱՀԿ) շրջանակներում երրորդ երկրների՝ գյուղատնտեսության ոլորտում միջազգային պարտավորությունների կատարման ընթացքի գնահատման պրակտիկան.

դ) նորմատիվ իրավական կարգավորման հիմնավորված գնահատում՝ հաշվի առնելով գյուղատնտեսությանը տրամադրվող պետական աջակցության մասին ծանուցումների շրջանակներում անդամ պետությունների կողմից անցկացված՝ պետական աջակցության միջոցների որակավորման արդյունքները և ԱՀԿ-ի շրջանակներում երրորդ երկրների կողմից այդ միջոցների որակավորման պրակտիկան.

ե) գյուղատնտեսությանը տրամադրվող պետական աջակցության, ինչպես նաև տվյալ ոլորտում ԱՀԿ-ի իրավունքի զարգացման հարցերի շուրջ անդամ պետությունների համատեղ խորհրդակցությունների անցկացմանն օժանդակություն։

6. Դիտանցումը և համեմատական-իրավական վերլուծությունը Հանձնաժողովի կողմից անցկացվում են հետևյալի առնչությամբ՝

ա) գյուղատնտեսությանը տրամադրվող պետական աջակցության նորմատիվ իրավական կարգավորման մասին տեղեկատվություն, որը պարունակվում է անդամ պետությունների նորմատիվ իրավական ակտերի պաշտոնական հրապարակման աղբյուրներում.

բ) գյուղատնտեսությանը տրամադրվող պետական աջակցության ծավալների և անդամ պետությունների պաշտոնական վիճակագրական տվյալների մասին տեղեկատվություն։

7. Հանձնաժողովն իրավունք ունի դիտանցում և համեմատական-իրավական վերլուծություն անցկացնելու համար անհրաժեշտ տեղեկատվություն տրամադրելու վերաբերյալ հարցում ուղարկելու անդամ պետությունների գործադիր իշխանության մարմիններ։

8. Անդամ պետությունների գործադիր իշխանության մարմիններն ապահովում են հարցվող տեղեկատվության ներկայացումը Հանձնաժողով՝ «Եվրասիական տնտեսական հանձնաժողովի մասին» հիմնադրույթի (Պայմանագրի թիվ 1 հավելված) 8-րդ կետի երկրորդ պարբերությանը համապատասխան։

9. Դիտանցումը և համեմատական-իրավական վերլուծությունն անցկացվում են՝ հաշվի առնելով գյուղատնտեսությանը՝ պլանավորվող կամ տրամադրված պետական աջակցության մասին ծանուցումները, որոնք Հանձնաժողովն ստացել է «Գյուղատնտեսությանը տրամադրվող պետական աջակցության միջոցների մասին» հիմնադրույթի (Պայմանագրի թիվ 29 հավելված) 35-րդ կետին կամ 38-րդ կետին համապատասխան։

III. Դիտանցման և համեմատական-իրավական վերլուծության արդյունքների ամրագրման ձևը

10. Հանձնաժողովի կողմից ձևավորվող՝ դիտանցման և համեմատական-իրավական վերլուծության արդյունքները ներառում են՝

ա) սույն հիմնադրույթի 5-րդ կետի «ա» ենթակետին համապատասխան անցկացված վերլուծության արդյունքները, որոնք բնութագրում են՝

գյուղատնտեսությանը տրամադրվող պետական աջակցության միջոցների իրագործման նպատակները.

գյուղատնտեսությանը տրամադրվող պետական աջակցության միջոցների իրագործման ժամկետները.

գյուղատնտեսությանը տրամադրվող պետական աջակցության միջոցների հատկացման պայմանները.

բ) սույն հիմնադրույթի 5-րդ կետի «բ» ենթակետին համապատասխան անցկացված համեմատական-իրավական վերլուծության արդյունքները, որոնք բնութագրում են՝

անդամ պետությունների՝ գյուղատնտեսական ապրանքների փոխադարձ առևտրի վրա խաթարող ազդեցություն չունեցող՝ գյուղատնտեսությանը տրամադրվող պետական աջակցության միջոցները.

անդամ պետությունների՝ գյուղատնտեսական ապրանքների փոխադարձ առևտրի վրա խաթարող ազդեցություն ունեցող՝ գյուղատնտեսությանը տրամադրվող պետական աջակցության միջոցները.

անդամ պետությունների՝ գյուղատնտեսական ապրանքների առևտրի վրա առավելագույն խաթարող ազդեցությունն ունեցող՝ գյուղատնտեսությանը տրամադրվող պետական աջակցության միջոցները.

գ) անդամ պետությունների նորմատիվ իրավական կարգավորման գնահատումը հետևյալի առնչությամբ՝

գյուղատնտեսությանը տրամադրվող պետական աջակցության միջոցների իրագործման արդյունավետությունը.

գյուղատնտեսության զարգացման դինամիկան.

գյուղատնտեսությանը տրամադրվող պետական աջակցության միջոցների ազդեցությունն անդամ պետությունների փոխադարձ առևտրի վրա.

Միության ներքին շուկայում ճյուղային մրցակցության պայմանները.

դ) գյուղատնտեսությանը տրամադրվող պետական աջակցության բնագավառում անդամ պետությունների օրենսդրության կատարելագործման վերաբերյալ առաջարկությունները։

11. Հանձնաժողովն ապահովում է Ագրոարդյունաբերական համալիրի հարցերով խորհրդատվական կոմիտեին առընթեր աշխատանքային խմբի շրջանակներում դիտանցման և համեմատական-իրավական վերլուծության արդյունքների ուսումնասիրումը ոչ պակաս, քան 3 ամիսը 1 անգամ։

12. Սույն հիմնադրույթի 11-րդ կետին համապատասխան անցկացված՝ դիտանցման և համեմատական-իրավական վերլուծության արդյունքների ուսումնասիրման արդյունքներով անդամ պետությունների գործադիր իշխանության մարմինները կարող են Հանձնաժողով ուղարկել դիտանցման և համեմատական-իրավական վերլուծության ձևի և բովանդակության մասով առաջարկություններ։

13. Դիտանցման և համեմատական-իրավական վերլուծության արդյունքները տեղեկատվական բնույթ են կրում և կարող են օգտագործվել Միության շրջանակներում իրագործվող՝ գյուղատնտեսությանը տրամադրվող պետական աջակցության ոլորտում ագրոարդյունաբերական քաղաքականության վերաբերյալ տեսություններ նախապատրաստելիս՝ Պայմանագրի 95-րդ հոդվածի 7-րդ կետի 8-րդ ենթակետին համապատասխան։

\_\_\_\_\_\_\_\_\_\_\_\_\_\_